Mozaīka (organizācija)

Lesbiešu, geju, biseksuāļu, transpersonu un viņu draugu apvienība „Mozaīka” ir  dibināta nevalstiska organizācija Latvijā, kuras deklarētie mērķi ir veicināt sabiedrības izpratni par dažādu seksuālo orientāciju esamību un sekmēt lesbiešu, geju, biseksuāļu un transpersonu (LGBT) sociālo un tiesisko integrāciju Latvijā. 

"Mozaīkas" deklarētie mērķi ir:
 sekmēt Latvijas tiesību aktu sakārtošanu atbilstoši starptautiskajām normām cilvēka pamattiesību un brīvību jomā, 
 sekmēt sabiedrības izglītošanu par dažādu seksuālo orientāciju esamību un citiem ar to saistītiem jautājumiem, 
 sekmēt LGBT cilvēku izglītošanu par veselības un citiem jautājumiem, 
 radīt priekšnoteikumus diskriminācijas izskaušanai uz seksuālās orientācijas pamata, 
 veicināt dzimumu līdztiesību Latvijā, 
 sekmēt sabiedrības izpratni par ģimenes modeļu dažādību un sekmēt to tiesību juridisku atzīšanu.

"Mozaīka" ir Starptautiskās lesbiešu un geju asociācijas Eiropas reģionālās nodaļas (ILGA-Europe) biedre.

"Mozaīkas" birojs atrodas Stabu ielā 19 (birojs II), LV-1011, Rīgā. 

 Organizācijas darbība 

 Praidi 

Līdz šim plašākai sabiedrībai redzamākās biedrības darbības ir bijuši "Draudzības dienu" (Rīgas praida) pasākumi 2006., 2007. un 2008. gadā. Biedrība kopā ar Lietuvas LGBT organizāciju „Lietuvas Geju līga" un Igaunijas LGBT jauniešu apvienību 2009. gadā pirmo reizi Rīgā no 15. līdxz 17. maijam rīkoja Baltijas Draudzības dienas, kurās piedalījās visu trīs valstu LGBT cilvēki, parādot Baltijas vienotību. 2010. gadā biedrība „Mozaīka” palīdzēja „Lietuvas Geju līgai” sarīkot Baltijas Draudzības dienas Viļņā, kas bija pirmais šāda veida ar Lietuvas Administratīvās tiesas lēmumu atļauts pasākums. 2011. gadā Baltijas Draudzības dienas notika Tallinā. 2012. gadā Baltijas Draudzības dienas notika Rīgā no 31. maija līdz 2. jūnijam.

"Mozaīka" ieguvusi tiesības 2015.gadā Rīgā rīkot Eiropas mēroga pasākumu "Europride" jeb "Eiropraidu", kas katru gadu notiek citā Eiropas pilsētā un piesaista lielu uzmanību. Paredzams, ka uz šo pasākumu ieradīsies vairāki tūkstoši cilvēku. Europride 2015 Rīgā notika no 2015. gada 15. līdz 21. jūnijam. 

Praida pasākumu ietvaros tiek rīkotas dažādas diskusijas un semināri, mākslas darbu un foto izstādes, konferences, diskusijas, Kino dienas. Visu pasākumu laikā darbojas arī preses un informācijas centrs.

Līdztekus darbam pašmājās, „Mozaīka” pārstāv Latviju arī ārzemēs, piedaloties dažādās LGBT konferencēs un semināros, kā arī citu valstu LGBT gājienos.

 Citi pasākumi 

"Mozaīka" nodarbojas ar LGBT cilvēku tiesību aizstāvību, juridisko palīdzību, konsultācijām. 

"Mozaīka" veic interešu aizstāvības pasākumus, veicinot Latvijas likumdošanas pozitīvas izmaiņas diskriminācijas mazināšanas jomā. 

"Mozaīkas" paspārnē darbojas jauniešu grupa "Skapis" un dažādas kopienas interešu un atbalsta grupas. 

Kopš 2014. gada marta "Mozaīkas" telpās darbojas Testpunkts vīriešiem, kuriem ir dzimumattiecības ar vīriešiem. Testpunktā var bez maksas un anonīmi veikt HIV un sifilisa eksprestestu un saņemt konsultāciju. Testpunkts darbojas otrdienās un trešdienās no 18:00 līdz 20:30 "Mozaīkas" biroja telpās, Stabu ielā 19. 

 Ārējās saites 

 „Mozaīkas” tīmekļa vietne
 ILGA-Europe
 Latvijas Vīrnieku sabiedriskais tīkls
 Skapis
 Latvijas LGBT portāls

M